Комисия по заетост
Към ОбластЕН съвет за развитие – Ямбол

Протокол № 3
от 19 Май 2022 г.
	
Днес, 19 май 2022 г. се състоя заседание на Комисията по заетост към Областен съвет за развитие – Ямбол. На заседанието присъстваха повече от половината от членовете на Комисията по заетост (приложен присъствен лист). Заседанието премина при следния 

ДНЕВЕН РЕД :
   
1.	Представяне, разглеждане, обсъждане и одобряване на Регионална програма за заетост на област Ямбол за 2022 година (докладва Светла Петрова – началник отдел Активна политика на пазара на труда при дирекция Бюро по труда Ямбол  и председател на Комисията за разработване на регионална програма за заетост 2022 г. на област Ямбол въз основа на предложенията на общинските администрации).
2.	Разни.

Заседанието бе открито и водено от Биляна Кавалджиева – заместник областен управител и председател на Комисията по заетост към Областен съвет за развитие - Ямбол. 
По т.1 от дневния ред: 
Биляна Кавалджиева подчерта, че регионалните програми за заетост се разработват ежегодно, предлагат се от Комисиите по заетост към областните съвети за развитие в изпълнение на чл. 31, чл. 32 и чл. 33 от Закона за насърчаване на заетостта. Законът за насърчаване на заетостта предвижда реализирането на една регионална програма за всяка административна област, която се разработва въз основа на проектни предложения на областната и общинските администрации и по образец, утвърден от министъра на труда и социалната политика.
Биляна Кавалджиева заяви, че в рамките на определения срок в Комисията по заетост към Областен съвет за развитие - Ямбол са постъпили пет проектни предложения за Регионални програми за заетост за 2022 година: Регионална програма за заетост на община Болярово; Регионална програма за заетост на община Елхово; Регионална програма за заетост на община Стралджа; Регионална програма за заетост на община Тунджа; Регионална програма за заетост на община Ямбол. 
Биляна Кавалджиева обясни, че в съответствие с изискванията на чл.25а от Правилника за прилагане на Закона за насърчаване на заетостта, областният управител по предложение на Комисията по заетост издава заповед за сформиране на комисия за разработване на регионална програма за заетост и обучение на областта въз основа на предложенията на областната и на общинските администрации. Комисията е сформирана със заповед № РД-01-00084 от 16.05.2022 г. на областен управител на област Ямбол. Дадена бе думата на Светла Петрова – началник отдел Активна политика на пазара на труда при дирекция „Бюро по труда“ – Ямбол и председател на Комисията за разработване на регионална програма за заетост 2022 г. на област Ямбол въз основа на предложенията на общинските администрации да представи проекта на Регионалната програма за заетост на област Ямбол за 2022 година.
Светла Петрова обясни, че съгласно т. ІІ от заповедта на областния управител Комисията извършва оценка и подбор на постъпилите предложения на областната и общинските администрации. Оценката се извършва по критерии средногодишно равнище на безработица и средногодишен брой на регистрираните безработни през предходната година в съответната община, потребностите на работодателите от работна сила и по Методика, одобрена от членовете на Комисията по заетост към Областен съвет за развитие – Ямбол. Методиката е приложена към Протокола.
Светла Петрова представи подробно проекта на регионална програма за заетост на област Ямбол – 2022 г. Подчерта, че Регионалната програма за заетост за 2022 г. е насочена към устойчиво интегриране на пазара на труда на младите хора и лицата над 50 години, в частност тези, които не са ангажирани с трудова дейност, образование или обучение, включително младите хора, изложени на риск от социално изключване и младите хора от маргинализирани общности. Тя е насочена към осигуряване на работни места за безработни лица от неравнопоставените групи на пазара на труда в изпълнение на общополезни и дейности по озеленяване и поддръжка на паркове, зони за отдих и други публични пространства, на общински имоти на територията на област Ямбол. Дейности в сферата на търговията, включително и търговията с течни горива, дейности в сферата на обслужването, товаро-разтоварна и преносна дейност на стоки и материали, подпомагане при извършване на строителни и ремонтни дейности. Регионалната програма ще се реализира на основата на партньорства с предприятия от частния сектор като по този начин ще се насърчи разкриването на устойчиви работни места. За първа година 31% от работодателите по Регионалната програма за заетост са от частния сектор.
Необходимите финансови средства за реализация на регионалната програма за заетост са 745 944 лева (и са в рамките на определения размер на средствата за финансиране на програмата за област Ямбол –  746 935 лв.). 
Общият финансов ресурс, осигурен от бюджетите на общинските администрация за реализиране на дейностите по програмата възлиза на 3 480 лв., а финансовият ресурс, осигурен от партньорите е 400 лв.

	Основната цел на програмата е: Осигуряване на заетост на безработни лица от неравнопоставените групи на пазара на труда в област Ямбол и създаване на възможности за тяхната трудова и социална интеграция. 
Специфични цели са:
•	Осигуряване на заетост за 5 месеца на 174 безработни лица, включително и в малките населени места от област Ямбол;  
•	Разкриване на работни места на територията на област Ямбол за извършване на екологични, общественополезни и комунално-битови дейности, както и за дейности по благоустрояване на жизнената среда; дейности по поддръжката на имоти общинска собственост; дейности в сферата на търговията, на обслужването, подпомагане при извършване на строителни и ремонтни дейности
•	Мотивиране на обезкуражени и неактивни лица за включване в трудовия пазар и социалната общност;
•	Повишаване на трудовата активност и социалната интеграция на безработните лица от неравнопоставените групи на пазара на труда; 
•	Подобряване на условията на живот и жизнената среда на населението, чрез решаване на проблеми от техническата, социалната и екологичната инфраструктура в населените места на общините.
•	Осигуряване поддържането и опазването на имоти общинска собственост в добро състояние.
•	Осигуряване на възможност за подкрепа на местния бизнес.

По Регионалната програма за заетост са предвидени общ брой работни места – 166, на които се наемат 174 безработни лица, като от тях 158 лица ще работят на пълен работен ден, а 16 лица – на непълен работен ден в дейности по:
-	комунално-битово обслужване – включва: хигиенизиране, събиране и извозване на отпадъци и други; поддръжка на пътища, улици, площад, тротоари, пешеходни зони
-	благоустройство на населеното място  – дейности по поддържане, хигиенизиране и почистване на прилежащите територии в паркове и градини; 
-	поддържане на общинска собственост; 
-	опазване на околната среда - поддържане и почистване на канавки, бордюри от затревяване, отпадъци, наноси и други;
-	дейности в сферата на търговията, включително и търговията с течни горива;
-	дейности в сферата на обслужването, товаро-разтоварна и преносна дейност на стоки и материали, подпомагане при извършване на строителни и ремонтни дейности.

Обектите, на които ще бъдат извършвани дейностите по Регионалната програма за заетост са следните:
На територията на Община Ямбол – ще бъдат наети 44 лица на пълен работен ден.
Работодатели: Община Ямбол чрез ОП „Паркове и зони за отдих“ – Ямбол – 10 лица на длъжност работник озеленяване за поддръжка и почистване на зелените площи на територията на община Ямбол. Дейности по поддръжка на паркове и градини – кастрене, подрязване и почистване на храсти – окопаване, грапене, почистване, затревяване, косене, залесяване и засаждане на цветя, метене и почистване на алеи, събиране на отпадъци, наторяване; дейности по поддържане на тревни площи, сгради общинска собственост.
Партньорство с 6 работодатели от частния сектор: „УЛТРА БИЛД“ ООД – пътно строителство – 8 лица на длъжност общ работник строителни дейности; „АВС – Инженеринг – Н“ ООД – строителство и строителни материали, 3 лица на длъжност общ работник строителни дейности; „Контраст Билдинг“ ЕООД – строителство и строителни ремонти –  10 лица на длъжност общ работник строителни дейности; „Инджов 19“ ЕООД – строителство и строителни ремонти - 8 лица на длъжност общ работник строителни дейности; „Строителна компания ПЪТ СТРОЙ ИНВЕСТ“ ЕООД – пътно строителство и поддържане на пътища, 4 лица на длъжност общ работник строителни дейности. Както и „КЕДА Груп“ ЕООД – заведения за обществено хранене, 1 лице на длъжност чистач за почистване на зелени площи, почистване на помещения и др.
На територията на Община Тунджа – 33 лица
Обхванати са почти всички населени места на територията на община Тунджа. Работодатели: Община Тунджа – 29 лица като 13 от тях ще бъдат на пълен работен ден и 16 лица на непълен 4-часов работен ден. Всички лица ще бъдат назначени на длъжност „общ работник“ за извършване на комунално-битови дейности за поддръжка на благоустроената инфраструктура с обществено предназначение в кметствата или в населените места. Населените места от община „Тунджа“, в които ще се реализират дейностите са: на непълен работен ден: с. Асеново, с. Болярско, с. Голям манастир, с. Драма, с. Коневец, с. Меден кладенец, с. Межда, с. Миладиновци, с. Сламино, с. Стара река, с. Савино, с. Симеоново, с. Чарган, с. Челник, с. Ханово, с. Каравелово; на пълен работен ден – с. Безмер, с. Бояджик, с. Генерал Инзово, с. Дражево, с. Кабиле, с. Кукорево, с. Маломир, с. Окоп, с. Победа, с. Скалица, с. Тенево, с. Калчево, с. Могила.
Партньорство с 3 частни фирми „Агростарт – 2010“ ЕООД с. Генерал Тошево - 2 лица на длъжност общ работник, които да извършват комунално-битови дейности по поддръжка и почистване. Дейностите ще се реализират в обект хотел-ресторант „Пиргуля“- с. Генерал Тошево. ЕТ „Ягуар 49 – Господин Р. Господинов“ с. Безмер - 1 лице на длъжност чистач-хигиенист, което да извърша почистване и подреждане на стоки в търговски обект. ЕТ „Младенов и син 05- Даниел Младенов“, с. Савино - 1 лице на длъжност Продавач - консултант, което ще изпълнява дейности свързани с продажба на разнообразни стоки директно на купувачите и консултира предназначението и качеството на стоките.

На територията на Община Стралджа – 23 лица на пълен работен ден:
Работодатели: Община Стралджа: 20 души на длъжност общ работник, на пълен работен ден за дейности по комунално-битово обслужване, включващо хигиенизиране, събиране и извозване на отпадъци; поддръжка на пътища, улици, площад, тротоари, пешеходни зони.
Партньорство с 3 работодатели от частния сектор ЕТ СНЕЖ - СНЕЖАНА АНГЕЛОВА - с. Воденичане, смесен магазин, ЕТ ЕЛКА ВЕЛЧЕВА-ПВ - гр. Стралджа,  ВЯГ-68 ЕООД- гр. Стралджа, които предвиждат да наемат по едно лице  на  пълен работен ден на длъжност общ работник за поддържане на хигиена в търговския обект, почистване и дезинфекция на работните места, санитарните помещения, местата за почивка и хранене, прилежащата площ към обектите.

На територията на Община Елхово – 53 лица на пълен работен ден
Работодатели: Община Елхово – 49 души на пълен работен ден, в дейности по поддръжка на паркове и градини, както и дейности по поддържане на площи, сгради и общинска собственост – поддържане и почистване на канавки, бордюри от затревяване, отпадъци, наноси и др. Наетите лица ще са на длъжност работник, поддръжка в гр. Елхово и селата с. Бояново, с. Борисово, с. Г. Дервент, с. Гранитово, с. Жребино, с. Изгрев,  с. Кирилово, с. Лалково, с. Лесово, с. Маломирово,  с. М. Манастир, с. Мелница, с. Пчела, с. Раздел.
Партньорство с 2 фирми „Хляб и хлебни изделия“ ЕООД  гр. Елхово – 2 лица на длъжност общ работник и „Ви Бест“ ООД град Елхово - 2 лица на длъжност общ работник.

На територията на Община Болярово – 21 лица на пълен работен ден:
Работодатели: Община Болярово: град Болярово – 6 души, село Стефан Караджово – 2 души; село Воден – 1 лице; село Попово – 1 лице; село Оман - 1 лице; с. Шарково – 1 лице; с. Мамарчево – 1 лице; с. Златиница – 1 лице; с. Малко Шарково – 1 лице. Всички 15 лица ще са на длъжност общ работник за поддържане и опазване на сгради общинска собственост, поддръжка на обществени площи и паркови пространства. 
Партньорство с 5 частни фирми: ГЕЯКОМ ЕООД, гр. Болярово – 2 души на длъжност общ работник - почистване на бензиностанцията и района около нея, поддържане на околното пространство. ЕТ Везни – Янка Манолова, гр. Болярово – 1 лице на длъжност общ работник- подреждане на стока, почистване и подреждане на складови помещения, магазин. ЕТ Фантазия-2001-х-Веска Христова, гр. Болярово - 1 лице на длъжност общ работник- подреждане на стока, почистване и подреждане на складови помещения, магазин. ЕТ Драгоманова- 57- Пена Драгоманова,  работно място в с. Мамарчево - 1 лице на длъжност общ работник- подреждане на стока, почистване и подреждане на складови помещения, магазин.Дизи- 67- ЕООД, Красимира Николова, работно място в с. Стефан Караджово - 1 лице на длъжност общ работник- подреждане на стока, почистване и подреждане на складови помещения, магазин.

Продължителността на Регионалната програма за заетост на област Ямбол за 2022 г. е 5 месеца - от 01.07.2021 г. до 30.11.2022 г.  

Биляна Кавалджиева даде думата на членовете на Комисията по заетост за мнения и коментари относно проекта на Регионалната програма за заетост на област Ямбол за 2022 г.

След проведените разисквания Комисията по заетост гласува и единодушно взе следните

РЕШЕНИЯ:

1.	Одобрява Регионалната програма за заетост на област Ямбол – 2022 година;

2.	Задължава председателя на Комисията по заетост да изпрати в Министерството на труда и социалната политика в срок до 10 май 2022 година Регионалната програма за заетост на област Ямбол за утвърждаване. 

По т.2 от дневния ред: 

Предложено бе организирането и провеждането на съвместна инициатива между Областна администрация Ямбол и Регионално управление на образованието - Ямбол за стимулиране сътрудничеството между бизнеса и професионалното образование, подобряване координацията, популяризиране на дуалното обучение. Предложено бе организирането на работна среща на тема: „Активното сътрудничество между професионалното образование и бизнеса – фактор за изграждане на висок професионализъм и позитивна работна среда“. Осъществена бе дискусия относно стимулирането на ефективно и устойчиво партньорство между всички заинтересовани страни - представители на образованието, бизнеса, институциите, местните и регионалните власти като предпоставка за бъдещо успешно развитие.

След приключване на дневния ред заседанието бе закрито.

ПРЕДСЕДАТЕЛ НА 
КОМИСИЯТА ПО ЗАЕТОСТ
И ЗАМЕСТНИК ОБЛАСТЕН УПРАВИТЕЛ:
								(БИЛЯНА КАВАЛДЖИЕВА)

СЕКРЕТАР НА
			КОМИСИЯТА ПО ЗАЕТОСТ: 
									(ТАТЯНА ЧАНКОВА)